**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.01.2020, ora 08.00 – 18.01.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.01.2020, ora 7.00**

**RÂURI**

**Debitele au fost** **relativ staţionare.**

Formaţiunile de gheaţă (gheaţă la maluri, năboi, pod de gheață) s-au menţinut fără modificări importante, exceptând unele râuri din vestul și sudul țării, unde au fost în ușoară diminuare și restrângere.

Debitele se situează, în general, la valori cuprinse între 30-90% din mediile multianuale lunare, mai mici (sub 30% din normalele lunare) pe râurile din bazinele hidrografice: Iza, Tur, Crasna, Barcău, Crișul Alb, Crişul Negru, Bega Veche, Moraviţa, Nera, Bârlad, bazinul superior al Jijiei, pe cursurile inferioare ale Someşului şi Bistriţei, pe unii afluenţi ai Someşului (Sălăuţa, Bistriţa, Ilişua, Lonea, Fizeș, Lăpuş, Cavnic), Mureşului (Luţ, Comlod, Feernic, Vişa, Ampoi, Râul Mare, Râul Galben), Jiului inferior (Coșuștea, Amaradia), ai Oltului mijlociu (Homorod, Hârtibaciu) și ai Argeşului superior (Râul Doamnei).

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi relativ staţionare.**

Formațiunile de gheață (gheață la maluri, năboi, pod de gheață) existente în majoritatea bazinelor hidrografice se vor menţine fără modificări importante, exceptând unele râuri din vestul și sudul țării, unde vor fi în ușoară diminuare și restrângere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 17-18.01.2020 **a fost staţionar, având valoarea de 3200 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectoarele Gruia-Calafat și Turnu Măgurele–Tulcea și relativ staționare pe sectorul Bechet-Corabia.

**Debitul la intrarea în ţară** (secţiunea Baziaş) **va fi** **în uşoară scădere (3150 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 17.01.2020, ora 08.00 –18.01.2020, ora 06.00**

**În ţară,** în zonele de deal și de munte cerul a fost mai mult senin, iar în restul teritoriului nebulozitatea joasă și ceața, asociată pe alocuri cu depuneri de chiciură, au persistat pe arii extinse în sud și est și local în vest și centru. S-a semnalat burniță, pe arii restrânse în Muntenia și izolat în Moldova și Dobrogea și a nins slab în nord-vestul Munteniei și cu totul izolat în Trasilvania și Oltenia. Pe raza județelor Iași, Argeș, Dâmbovița, Teleorman și Călărași, precum și la București-Afumați s-au consemnat depuneri de polei. Vântul a suflat slab și moderat. La ora 20.00 era strat de zăpadă în cea mai mare parte a zonei montane, unde măsura până la 117 cm în Munții Făgăraș și pe suprafețe mici în Transilvania și izolat Moldova (până la 4 cm). Temperaturile maxime s-au încadrat între -3 grade la Turda, Sărmașu, Târgu Mureș, Blaj, Alba Iulia, Deva, Sibiu și Târgu Jiu și 10 grade la Sighetu Marmației și Odorheiu Secuiesc, iar la ora 06.00 se înregistrau valori termice cuprinse între -13 grade la Întorsura Buzăului și Sibiu și 4 grade la Sulina, Sfântu Gheorghe-Deltă și Constanța-dig.

**Observație:** în intervalul de diagnoză au fost în vigoare 29 de atenționări cod galben pentru fenomene meteorologice periculoase imediate emise după cum urmează: 5 de SRPV Timișoara, 5 de SRPV Sibiu, 5 de CNPM pentru Muntenia, 4 de SRPV Bacău, 4 de SRPV Craiova, 3 de SRPV Constanța și 3 de SRPV Cluj.

**La Bucureşti,** vremea a fost în continuare închisă și trecător s-a semnalat burniță, iar la începutul intervalului în zona preorășenească au fost consemnate depuneri de polei. Vântul a suflat în general slab. Temperatura maximă a fost de 0 grade la Afumați și Băneasa și 1 grad la Filaret, iar la ora 06.00 se înregistrau 0 grade la Afumați și Băneasa și 1 grad la Filaret. Pe parcursul zilei în unele cartiere a fost ceață

**3. Prognoza meteorologică în intervalul 18.01.2020, ora 08.00 –19.01.2020, ora 8.00**

**În ţară,** în zonele joase nebulozitatea joasă și ceața local vor persista, izolat și trecător va burnița sau va fulgui și vor fi depuneri înghețate, chiciură și posibil polei. La deal și la munte cerul va fi variabil. Vântul va sufla slab și moderat, cu unele intensificări în sudul Banatului. Temperaturile maxime se vor încadra în general între -3 și 9 grade, iar cele minime vor fi cuprinse între -14 și 2 grade, mai coborâte în depresiunile din estul Transilvaniei, spre -19 grade.

**La Bucureşti** vremea se va menține închisă. Trecător va burnița sau va fulgui și vor mai fi condiții de ceață asociată cu chiciură. Vântul va sufla slab. Temperatura maximă va fi de 2...3 grade, iar cea minimă de -3...-1 grad.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanța** informează că la data de 16.01.2020, în jurul orei 19:10, a izbucnit un incendiu în care au ars cauciucuri în municipiul Medgidia, str. Silozului, nr. 30. Incendiul a fost stins până la sosirea echipajelor I.S.U. Constanța.

**Agenţia Naţională pentru Protecţia Mediului** informează că din rezultatele analizelor efectuate la data de 16.01.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE